送楊孟容朝奉西歸
作者：蘇轍
朝代：宋

paragraphs: 三十始去家，四十初南遷。
五十復還朝，白髮正紛然。
故人從西來，鞍馬何聯翩。
握手得一笑，喜我猶生全。
別離多憂患，夢覺非因緣。
惟餘歸耕計，粗有山下田。
久糜太倉粟，空愧鄉黨賢。
老兄富治行，令德齊高年。
幸此民事清，未厭軍壘偏。
父老携壺漿，稚子迎道邊。
應有故相識，問我何當旋。
君恩閔衰病，歸駕行將鞭。